  Виталий Пронин Дэри ёросысь Люк черкогуртэз жуг-жаглэсь арлы быдэ утялтэ пиналъёслэн бригадазы. Туэ но та ужрад паськыт ӧръяськиз Россиысь тодмо тодосчилы, та гуртын вордӥськем Дмитрий Зеленинлы сӥзем нуналъёс дыръя.Люк гурт администрациысь культурая но спортъя, егитъёсын ужанъя ёзэн кивалтӥсьлэн воштӥсез Наталья Стерхова валэктэмъя, та ужрад кык арлы одӥг пол ортче.- Ми пиналъёсын дасямы шулдыръяськон бусы, - вера со. - Гурт шорамы ик сяськаос мерттӥмы, нылпи сад котырысь аналтэм ӟечыранъёсты, луоен шудон интыосты тупатӥмы, кенеръёсты буям. Али отчы егит анайёс но шутэтскыны потало. Но тужгес бадӟымез ужмы - улон котырмес чылкыт возён. Котькытын ӟенелик но пластик бутылкаос, пакетъёс лошъясько угось. Нош ми доры кунгож сьӧрысь но куноос вуыло ук. Соос азьын сереме усьыны уг яра.- Нош кинъёс пыро та бригадае?- Люк школаын дышетскисьёс, трос пиналъем но начар улӥсь семьяосысь нылпиос. Та бригадаез ми уже интыянъя центрен ӵош радъяськомы бере, пиналъёс ӧжытак уждун но басьто. Ваньмызлы умой: мумы-бубыос но уг сюлмасько пиналъёссы пумысен, тэшкылиослы но ӵошен тунсыко, гуртлы но умой - выльдӥське.- Кӧня кыстӥськоз пиналъёслэн ужан дырзы?- Али берпуметӥ нуналъёсыз ни. Но соос умой тыршизы. Сое пусйизы Эстониысь, Казахстанысь но Россиысь мукет улосъёсысь вуэм куноосмы но.Иван Аркашев. Теги: Дэри  